b"\n_START_ARTICLE_\nSotilaspartiohiihto\n_START_PARAGRAPH_\nSotilaspartiohiihto on hiihtolaji, jossa kilpaillaan tavallisesti eri maiden tai sotilasyksik\xc3\xb6iden v\xc3\xa4lil\xc3\xa4. Lajista on sittemmin kehitetty suurta suosiota nauttiva ampumahiihto._NEWLINE_Perinteisen kaavan mukaisessa sotilaspartiohiihdossa hiihtomatka on 25 kilometri\xc3\xa4. Matkan j\xc3\xa4lkipuoliskolla suoritetaan ammunta. Nousujen yhteenlasketun korkeuden tulee olla 500\xe2\x80\x931200 metri\xc3\xa4. Perinteisesti partio koostuu yhdest\xc3\xa4 upseerista, yhdest\xc3\xa4 aliupseerista sek\xc3\xa4 kahdesta miehist\xc3\xb6n j\xc3\xa4senest\xc3\xa4. Aliupseerin ja miehist\xc3\xb6\xc3\xb6n kuuluvien reppujen yhteispainon pit\xc3\xa4\xc3\xa4 olla v\xc3\xa4hint\xc3\xa4\xc3\xa4n 24 kilogrammaa. Upseerin aseistuksena on pistooli ja muilla sotilaskiv\xc3\xa4\xc3\xa4ri. Upseeri ei osallistu ammuntaosuuteen. Ammunta tapahtuu kolmen, halkaisijaltaan 25 senttimetri\xc3\xa4 olevan, maalitaulun maaliryhm\xc3\xa4\xc3\xa4n. Jokaisella on k\xc3\xa4ytett\xc3\xa4viss\xc3\xa4\xc3\xa4n kolme patruunaa. Jokaisesta ohilaukauksesta tulee yksi sakkominuutti._NEWLINE_Nykyisin s\xc3\xa4\xc3\xa4nt\xc3\xb6j\xc3\xa4 on jossakin m\xc3\xa4\xc3\xa4rin muutettu erityisesti v\xc3\xa4lineist\xc3\xb6n osalta ampumahiihdon suuntaan. Partionjohtaja ei kanna asetta lainkaan, muiden j\xc3\xa4senten aseet ovat Kansainv\xc3\xa4lisen ampumahiihtoliiton IBU:n s\xc3\xa4\xc3\xa4nt\xc3\xb6jen mukaisia. Maalitaulut ovat samanlaisia kuin ampumahiihdossa. Maaliin tultaessa partion ensimm\xc3\xa4isen ja viimeisen ero saa olla korkeintaan 30 sekuntia._NEWLINE_Sotilaspartiohiihto on ollut vuodesta 1929 kansainv\xc3\xa4lisen sotilasurheiluliiton CISM:n hiihtomestaruuskilpailujen lajina. Talviolympialaisten n\xc3\xa4yt\xc3\xb6slajina se oli 1924 Chamonix'ssa, 1928 St. Moritzissa, 1936 Garmisch-Partenkircheniss\xc3\xa4 ja 1948 St. Moritzissa. Vuonna 2006 Kansainv\xc3\xa4linen Olympiakomitea tunnusti Chamonix'n sotilaspartiokilpailun viralliseksi olympiakilpailuksi."